**Ministru kabineta rīkojuma projekta**

**„Par finanšu līdzekļu piešķiršanu no valsts budžeta programmas**

**„Līdzekļi neparedzētiem gadījumiem”” sākotnējās ietekmes novērtējuma**

**ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta rīkojuma projekts „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” (turpmāk – Projekts) šo jomu neskar. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts sagatavots saskaņā ar Ministru kabineta 2009.gada 22.decembra noteikumu Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” 3.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts sabiedrībā ar ierobežotu atbildību „Rīgas cirks” (turpmāk – Sabiedrība), kurā Kultūras ministrija ir 100% valsts kapitāla daļu turētāja, ir izveidojusies situācija, kas rada draudus Sabiedrības pamatdarbības nodrošināšanai saistībā ar tās lietošanā esošās ēkas Merķeļa ielā 4, Rīgā, neapmierinošo tehnisko stāvokli, kā dēļ šobrīd ir aizliegta ēkas izmantošana publiskiem pasākumiem, nesot Sabiedrībai būtiskus finansiālos zaudējumus un apdraudot cirka mākslas pieejamības nodrošināšanas iespējas Latvijas iedzīvotājiem.  Saskaņā ar likuma „Par valsts nozīmes izglītības, kultūras un zinātnes objektiem un nacionālajām sporta bāzēm” 4.panta 25.punktu Rīgas cirkam ir noteikts valsts nozīmes kultūras objekta statuss. Objekta sastāvs tika noteikts ar Ministru kabineta 2003.gada 29.aprīļa rīkojumu Nr.251 „Par valsts nozīmes kultūras objekta „Rīgas cirks” Rīgā, Merķeļa ielā 4, sastāvu”, nosakot, ka valsts nozīmes kultūras objekts valsts uzņēmums „Rīgas cirks” Rīgā, Merķeļa ielā 4, sastāv no zemesgabala 3 807 m2. platībā (īpašuma kadastra Nr.0100 005  0014) un sešām būvēm (kadastra apzīmējumi 01000050014001, 01000050014002, 01000050014009, 01000050014010, 01000050014013, 01000050014015).  Līdz 2016.gadam Kultūras ministrija kapitālieguldījumus ēkā Merķeļa ielā 4, Rīgā, nevarēja veikt, jo 20 gadu garumā tiesvedības ietvaros tika risināts jautājums par ēkas un ar to saistītās zemes īpašumtiesībām. Saskaņā ar Augstākās tiesas Civillietu tiesu departamenta 2015.gada 30.jūnija rīcības sēdes lēmumu stājās spēkā Augstākās tiesas Civillietu tiesu palātas 2013.gada 11.novembra spriedums civillietā Nr.C04267505, ar kuru valstij Kultūras ministrijas personā atzītas īpašuma tiesības uz zemi zem Rīgas cirka ēkas. Ņemot vērā minēto, zeme zem Rīgas cirka ēkas ar kadastra apzīmējumu Nr.0100 005 0014 reģistrēta zemesgrāmatā uz valsts vārda Kultūras ministrijas personā. Savukārt saskaņā ar Rīgas apgabaltiesas 2015.gada 24.novembra spriedumu civillietā Nr.C00309028 valstij Kultūras ministrijas personā atzītas īpašuma tiesības uz Rīgas cirka ēku Rīgā, Merķeļa ielā 4, kas atrodas uz zemes gabala ar kadastra apzīmējumu Nr.0100 005 0014. Ņemot vērā minēto, ēka Rīgā, Merķeļa ielā 4, reģistrēta zemesgrāmatā uz valsts vārda Kultūras ministrijas personā.  Kultūras ministrija līdz šim ir segusi neatliekamos izdevumus, lai nodrošinātu cirka mākslas pieejamību Sabiedrības lietošanā esošajā ēkā Merķeļa ielā 4, Rīgā: 2014.gadā papildus pamatdotācijai (148 740 *euro*) ir piešķirts finansējums 80 542 *euro* apmērā neatliekamiem remontdarbiem, t.sk. 27 120 *euro* kanalizācijas sistēmas rekonstrukcijai, 35 635 *euro* galveno ieejas kāpņu remontam, 10 164 *euro* nožogojuma gar A.Kalniņa ielu, Rīgā, remontam, 7 623 *euro* nožogojuma starp cirka ēkas pagalmu un A.Kalniņa ielas 3, Rīgā, nama pagalmu remontam; 2015.gadā papildus pamatdotācijai (156 440 *euro*) ir piešķirts finansējums 30 760 *euro* apmērā ugunsgrēka seku likvidēšanai,4 500 *euro* kupola izturības testēšanai, 4 834 *euro* ēkas un tās konstrukciju tehniskajai izpētei un ēkas konstrukcijas ugunsdrošajai apstrādei, 20 267,92 *euro* telpu remonta nodrošināšanai pēc ugunsgrēka, 40 174,24 *euro* pašvaldības sabiedrībai ar ierobežotu atbildību „Rīgas satiksme” atsaišu noņemšanai, 4 477 *euro* fasādes konservācijas un nostiprināšanas projekta būvtehniskajai ekspertīzei, 2 955,08 *euro* inženiertehniskajiem uzmērījumiem; 2016.gadā papildus pamatdotācijai (300 000 *euro*) tika piešķirts papildus finansējums no valsts budžeta apakšprogrammas „Līdzekļi neparedzētiem gadījumiem” 188 287 *euro* apmērāēkas fasādes sienas nostiprināšanai un 44 674 *euro* apmērā ēkas Merķeļa ielā 4, Rīgā, detalizētai tehniskai apsekošanai. No iepriekšminētā finansējuma 190 369 *euro* ir atskaitīti atpakaļ valsts budžetā, jo aizkavējās cirka ēkas fasādes konservācijas un nostiprināšanas būvprojekta izstrāde un attiecīgi tehniskā ekspertīze , līdz ar to 2016.gada ietvaros nebija iespējams veikt darbus, kas saistīti ar ēkas fasādes sienas nostiprināšanu un apgūt finansējumu 188 287 *euro* apmērā. 2017.gadā papildus pamatdotācijai (304 010 *euro*) ir piešķirts finansējums 3 224 *euro* pelējuma sēnītes radīto bojājumu novēršanai un 63 507 *euro* metu konkursa cirka ēkas atjaunošanai un bojājumu novēršanas nodrošināšanai. Tāpat 2017.gadā tika piešķirts papildu finansējums no valsts budžeta apakšprogrammas „Līdzekļi neparedzētiem gadījumiem” 349 676*euro* apmērā, lai 2017.gadā nodrošinātu Rīgas cirka ēkas Merķeļa ielā 4, Rīgā fasādes konservācijas un nostiprināšanas darbus. 2017.gadā ir veikti šādi darbi: izstrādāts fasādes pagaidu nostiprināšanas projekts un veikti fasādes pagaidu nostiprināšanas darbi, lai novērstu sienas tūlītējas apgāšanās riskus, saskaņā ar sabiedrība ar ierobežotu atbildību „ADZ birojs” izstrādāto projektu uzsākti darbi, lai novērstu fasādes tālāku deformāciju, nostiprinot pamatus un nodrošinot sienas konstrukcijas stabilitāti un noturību.  Ēkas Merķeļa ielā 4, Rīgā, konstrukcijām ir veiktas vairākas pārbaudes, kuru rezultātā ir konstatētas nopietnas inženiertehniskas problēmas attiecībā uz būvkonstrukciju stiprību, stabilitāti un citām būtiskām prasībām ēkas drošai izmantošanai. 2015.gada 28.maijā Būvniecības valsts kontroles birojs (turpmāk – Birojs) veica ēkas apsekošanu, kā rezultātā 2015.gada 29.jūnijā Birojs pieņēma lēmumu Nr.5-2/355, ar kuru uzlika ēkas valdītājam pienākumu divu mēnešu laikā no lēmuma spēkā stāšanās dienas veikt ēkas nesošo konstrukciju tehniskā stāvokļa izpēti, t.sk. pārbaudot Biroja konstatēto ēkas konstrukciju defektu ietekmi uz ēkas drošumu, lai nodrošinātu ēkas turpmāko ekspluatāciju un novērstu ēkas un tās ekspluatācijas bīstamību.  2015.gada augustā un septembrī tika veikta ēkas Merķeļa ielā 4, Rīgā, apsekošana, kurā konstatēts, ka ēkas konstrukciju nestspēja kopumā ir daļēji apmierinoša – nav pazīmju par konstrukciju pilnīgas vai daļējas sabrukšanas draudiem, bet neapmierinošs stāvoklis ir konstatēts ēkas Merķeļa ielas fasādes pusē. 2015.gada 9.septembrī Birojs pieņēma lēmumu Nr.50-2.3-15/9, ar kuru tika uzdots nekavējoties veikt darbības, lai novērstu bīstamību, kas saistīta ar ēkas Merķeļa ielas fasādes deformāciju (atslogot sienu no trolejbusa vadiem, risināt fasādes sienas pagaidu nostiprināšanu). 2016.gada 18.janvārī Sabiedrība noslēdza līgumu ar pašvaldības sabiedrību ar ierobežotu atbildību „Rīgas satiksme” par pilsētas elektrotransporta kontakttīkla atsaišu noņemšanu no ēkas Merķeļa ielas, Rīgā, fasādes. Darbu izpildes termiņš bija 2016.gada 30.jūnijs. Uz doto brīdi darbi ir pabeigti un atsaites noņemtas.  2016.gada 9.februārī Birojs veica atkārtotu ēkas apsekošanu un 2016.gada 10.februārī izdeva atzinumu, pamatojoties uz kuru 2016.gada 22.februārī pieņēma lēmumu Nr.4‑2-16/58, ar kuru uzdots:   1. ne vēlāk kā līdz 2016.gada 1.decembrim novērst bīstamību – veikt cirka ēkas Merķeļa ielas fasādes konservāciju, lai novērstu tās iespējamo apgāšanos, un iesniegt Birojam būvdarbu izpildes dokumentāciju; 2. aizliegt cirka ēkas kā publiskas būves ekspluatāciju līdz būvniecību reglamentējošo normatīvo aktu kārtībā ir veikta cirka ēkas atjaunošana (restaurācija) vai pārbūve un novērsta Biroja atzinumā konstatētā cirka ēkas bīstamība.   Pamatojoties uz Biroja 2016.gada 22.februāra lēmumu Nr.4-2-16/58, cirka ēka publiskiem pasākumiem tika slēgta un izrāžu darbība tika pārtraukta.  Kultūras ministrija 2016.gada 29.februārī ir pieņēmusi lēmumu Nr.2.5.-3-8, ar kuru uzdeva Sabiedrības valdei līdz 2016.gada 1.decembrim izpildīt Biroja lēmumā doto uzdevumu – veikt nekustamā īpašuma Merķeļa ielas 4, Rīgā, fasādes konservāciju, lai novērstu iespējamo apgāšanos. Ņemot vērā minēto, Sabiedrība 2016.gada 5.maijā noslēdza līgumu ar sabiedrību ar ierobežotu atbildību „ADZ birojs” par fasādes konservācijas un nostiprināšanas būvprojekta izstrādi par kopējo summu 11 797,50 *euro* (ieskaitot PVN).  Papildus 2016.gada 5.septembrī starp Sabiedrību un sabiedrību ar ierobežotu atbildību „CMB” noslēgts līgums par cirka ēkas padziļinātu izpēti par kopējo summu 41 140 *euro* (ieskaitot PVN). Ņemot vērā, ka cirka ēkas fasādes konservācijas un nostiprināšanas būvdarbiem bija jāsākas ne vēlāk par 2016.gada oktobri, no darba uzdevuma sabiedrībai ar ierobežotu atbildību „CMB” bija izslēgta padziļināta fasādes izpēte.  Birojs 2016.gada 12.decembra vēstulē Nr.4‑2‑4352 uzdeva Kultūras ministrijai veikt cirka ēkas Merķeļa ielas fasādes tehnisko ekspertīzi un iesniegt Birojam tehniskās izpētes veicēju pamatotus secinājumus, ņemot vērā esošos konstrukciju bojājumus, kā arī pastāvīgi veikt fasādes un tās elementu noturības monitoringu vismaz līdz 2017.gada 1.jūlijam.  2017.gada 11.janvārī Sabiedrība noslēdza līgumu ar sabiedrību ar ierobežotu atbildību „CMB” par cirka ēkas Merķeļa ielas fasādes ekspertīzi un plaisu monitoringu par kopējo summu 3 872 *euro* (ieskaitot PVN). Izpildot minētā līguma nosacījumus, kā arī veicot ekspertīzi, sabiedrība ar ierobežotu atbildību „CMB” 2017.gada 17.februārī izdeva atzinumu, kurā norādīja, ka sabiedrības ar ierobežotu atbildību „CMB” uzsāktais plaisu monitorings un lāzerskenēšanas dati uzrāda cirka ēkas Merķeļa ielas, Rīgā, fasādes sienas deformācijas pieaugumu. Vienlaikus tika norādīts, ka, lai nodrošinātu drošu ēkas ekspluatāciju pat pašreizējā ierobežotā apjomā un neapdraudētu gājējus, jāveic cirka ēkas Merķeļa ielas fasādes sienas pagaidu nostiprināšana.  2017.gada 23.februārī Kultūras ministrija un Sabiedrība saņēma Biroja vēstuli Nr.4‑2.6‑2017-4 ar brīdinājumu par administratīvā akta piespiedu izpildi (par Rīgas cirka ēkas bīstamības novēršanu).  Birojs 2017.gada 23.februāra vēstulē Nr.4‑2.6-2017-4 uzdeva Kultūras ministrijai un Sabiedrībai līdz 2017.gada 31.martam veikt cirka ēkas Merķeļa ielas fasādes pagaidu konservāciju (nostiprināšanu), lai novērstu tās iespējamo apgāšanos, un iesniegt Birojam būvniecības dokumentāciju, kas apliecina būvdarbu pabeigšanu. Vienlaikus tika norādīts, ka atbilstoši Administratīva procesa likumam Birojam ir tiesības veikt pasākumus administratīvā akta piespiedu izpildes nodrošināšanai.  2017.gada 17.martā Sabiedrība noslēdza līgumu ar sabiedrību ar ierobežotu atbildību „CMB” par cirka ēkas Merķeļa ielas fasādes pagaidu konservācijas projekta izstrādi par kopējo summu 4 235 *euro* (ieskaitot PVN). Atbilstoši līguma nosacījumiem būvprojekts ir izstrādāts un 2017.gada 11.aprīlī saņemta Rīgas pilsētas būvvaldes atzīme par projektēšanas nosacījumu izpildi, savukārt 2017.gada 18.aprīlī saņemta atzīme par būvdarbu uzsākšanas nosacījumu izpildi. 2017.gada 24.martā Sabiedrība noslēdza līgumu ar sabiedrību ar ierobežotu atbildību „Velve” par fasādes sienas pagaidu konservāciju, lai novērstu sienas tūlītēju apgāšanos par kopējo summu 6 606,66 *euro* (ieskaitot PVN). Darbi tika uzsākti 2017.gada 24.aprīlī un pabeigti 2017.gada 2.maijā.  2017.gada 21.martā ir saņemta Rīgas pilsētas būvvaldes atzīme par projektēšanas nosacījumu izpildi sabiedrības ar ierobežotu atbildību „ADZ birojs” projektam par cirka ēkas fasādes nostiprināšanu, lai novērstu sienas turpmākās deformācijas.  2017.gada 31.martā ir saņemta Rīgas pilsētas būvvaldes atzīme par būvdarbu uzsākšanas nosacījumu izpildi iepriekš minētajam projektam.  2017.gada 9.jūnijā noslēgts līgums ar sabiedrību ar ierobežotu atbildību „Velve” (turpmāk – galvenais būvuzņēmējs) par cirka ēkas Merķeļa ielas fasādes konservāciju un nostiprināšanu saskaņā ar sabiedrības ar ierobežotu atbildību  „ADZ birojs” izstrādāto būvprojektu. Pirms būvprojekta izstrādes tika veiktas vairākas fasādes apsekošanas, bet nebija iespējams veikt pilnu iekšējās apdares un grīdas demontāžu, kas sniegtu detalizētāku informāciju par fasādes sienas konstrukciju stāvokli.  Būvdarbu veikšanas gaitā 2017.gada 12.oktobrī Sabiedrība saņēma vēstuli no sabiedrības ar ierobežotu atbildību „Celmiņa būvkonstrukciju projektēšanas birojs”, kas ir autoruzrauga – sabiedrības ar ierobežotu atbildību „ADZ birojs” apakšuzņēmējs, kurā sniegta informācija, ka pēc centrālo ieejas durvju un sienas apšuvuma demontāžas Rīgas cirkā 2017.gada 12.oktobrī tika konstatēts atsegtās centrālās ieejas balstu stabu pirmsavārijas stāvoklis, kā arī centrālās ieejas uz cirka manēžu pamatu un sienu kritiskais stāvoklis. Pēc situācijas konstatējuma tika veikta arī pārējo ieejas durvju vērtņu, aplodas un sienas apšuvuma demontāža, kā rezultātā komisija, kas sastāvēja no Sabiedrības, būvuzrauga, galvenā būvuzņēmēja un autoruzrauga pārstāvjiem, 2017.gada 18.oktobra aktā konstatēja, ka nepieciešams veikt Rīgas cirka ēkas centrālās ieejas visu mūra stabu ar pamatiem demontāžu, jaunu pamatu betonēšanu un stabu pārmūrēšanu, kas nebija iekļauti iepriekš noslēgtā līguma ar galveno būvuzņēmēju būvniecības apjomos, jo tos nebija iespējams paredzēt, neveicot pilnu iekšējās apdares demontāžu pirms projekta realizācijas. Pēc pilnīgas fasādes sienas pamatu atrakšanas 1 m dziļumā un 2.stāva apdares demontāžas, kad atklājās patiesā sienas pamatu un 2.stāva sienas konstrukcija un konfigurācija, autoruzraugs bija spiests ieviest būtiskas izmaiņas sākotnējos projekta risinājumos. Mainījies tērauda kolonnu profils, izstrādāts koka karkasa nomaiņas risinājums fasādes 2.stāvam, precizēti risinājumi saistībā ar saišu stiprinājumiem 2.stāvā, izstrādāti risinājumi pamatu izveidošanai zem atsevišķiem fasādes fragmentiem un ieejas mezglam no 1.stāva gaiteņa uz manēžu, kā arī šā ieejas mezgla nostiprināšanas risinājums. Šobrīd turpinās plaisu monitorings, ko veic sabiedrība ar ierobežotu atbildību „CMB”.  Lai pabeigtu fasādes nostiprināšanas būvdarbus, ir jāveic visi iepriekš minētie papildu darbi, kas nebija iekļauti līguma ar galveno būvuzņēmēju apjomos, vai kuru izmaiņas saskaņā ar projekta precizējumiem, radījušas būtiskas būvdarbu, materiālu apjoma vai veida un līdz ar to arī finanšu ietilpības izmaiņas, kuru apjoms pārsniedz Sabiedrībai pieejamo finanšu apjomu.  Sakarā ar laiku, kas bija nepieciešams būvprojekta izmaiņu sagatavošanai un papildu darbu veikšanai ar lieliem tehnoloģiskajiem pārtraukumiem, kā arī finanšu līdzekļu trūkuma dēļ Rīgas cirka ēkas fasādes konservācijas darbi ir veikti tikai daļēji – projektā paredzētie pamatu pastiprināšanas darbi ar pāļu iespiešanu ir veikti, bet sienas noturības nodrošināšanai nepieciešamo kolonu montāža, 2.stāva koka karkasa nomaiņa, pirmā stāva gaiteņa apdares darbi vēl nav veikti. Sakarā ar izmaiņām projektā, mainītie materiāli un papildu darbi ir akūti nepieciešami, lai fasādi pilnībā nostiprinātu.  Papildu līdzekļi būs nepieciešami arī apsekojuma veikšanai, lai nostiprināšanas darbus varētu nodot ekspluatācijā.  Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai (apstiprināts ar Ministru kabineta 2016.gada 3.maija rīkojumu Nr.275) 69.2.punktā ietverts uzdevums: „Sagaidot valsts simtgadi, pilnveidosim nacionālo kultūras infrastruktūru. Vienosimies par mūsdienīgas akustiskās koncertzāles projekta uzsākšanu Rīgā. Sadarbībā ar privātiem mecenātiem veidosim Latvijas Laikmetīgās mākslas muzeju. Nodrošināsim Latvijas Okupācijas muzeja, Jaunā Rīgas teātra un Latvijas Nacionālā vēstures muzeja (Rīgas pilī) atjaunošanu un izveidosim Ventspils Mūzikas vidusskolu ar koncertzāli.” Kultūrpolitikas pamatnostādņu 2014. – 2020.gadam „Radošā Latvija” (apstiprinātas ar Ministru kabineta 2014.gada 29.jūlija rīkojumu Nr.401) 5.1.nodaļas „Kultūras kapitāla saglabāšana un attīstība, sabiedrībai līdzdarbojoties kultūras procesos” 5.1.6.apakšnodaļas „Prioritātes rīcības virzienu ietvaros veicamie uzdevumi un aktivitātes” 1.rīcības virziena „Labvēlīgas vides veidošana kultūras mantojuma saglabāšanai un attīstībai, kā arī jaunu vērtību radīšanai” ietvaros noteikts 1.2.uzdevums „Nodrošināt atbalstu kultūras institūciju ilgtspējīgai darbībai”. Ņemot vērā šā brīža apstākļus, ir apgrūtināta daudzveidīgu kultūras pasākumu pieejamības nodrošināšana Latvijas sabiedrībai, un konkrēti, cirka mākslas popularizēšana, saglabāšana un attīstība Latvijā, jo Sabiedrība, kas ir vienīgā valsts institūcija, kas pārstāv cirka nozari, darbojas nepilnvērtīgi saistībā ar cirka ēkas neapmierinošo tehnisko stāvokli, un tās darbinieki ir spiesti domāt galvenokārt par tehniskiem jautājumiem, nevis deleģēto valsts pārvaldes uzdevumu kultūras jomā īstenošanu.  Kultūras ministrija ir izvērtējusi iespējas finansēt cirka ēkas Merķeļa ielā 4, Rīgā, fasādes konservācijas un nostiprināšanas pabeigšanas darbus 2018.gadā apstiprinātā budžeta ietvaros, un secinājusi, ka Sabiedrības finansējums ir novirzīts pamatdarbības funkciju nodrošināšanai un Sabiedrībai nav iespēju veikt iepriekšminētos darbus esošā budžeta ietvaros. Kultūras ministrijai nav iespēju arī pārdalīt finansējumu no citām budžeta programmām.  Ņemot vērā minēto, no valsts budžeta programmas 02.00.00 „Līdzekļi neparedzētiem gadījumiem” papildus nepieciešams finansējums 228 624 *euro* apmērā, lai nodrošinātu cirka ēkas Merķeļa ielā 4, Rīgā, fasādes konservācijas un nostiprināšanas pabeigšanai nepieciešamo izdevumu segšanu. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija, Sabiedrība. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | **2018.gads** | | Turpmākie trīs gadi (*euro*) | | | | |
| **2019.** | | **2020.** | | **2021.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 |  |  |  |  |  |  |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 |  |  |  |  |  |  |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 228 624 | 0 | 0 | 0 | 0 | 0 |
| 2.1. valsts pamatbudžets | 0 | 228 624 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | -228 624 |  |  |  |  |  |
| 3.1. valsts pamatbudžets | 0 | -228 624 |  |  |  |  |  |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 228 624 | 0 | 0 | 0 | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Detalizēts aprēķins pievienots Projekta sākotnējās ietekmes novērtējuma ziņojuma (anotācijas) pielikumā. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. | | | | | | |
| 8. Cita informācija | Izdevumi tiek segti no valsts budžeta programmas 02.00.00 „Līdzekļi neparedzētiem gadījumiem”. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kultūras ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Kultūras ministre D.Melbārde

Vīza: Valsts sekretāre D.Vilsone

Pārups 67330284

[Edvins.Parups@km.gov.lv](mailto:Edvins.Parups@km.gov.lv)